Frode Sørensen (S), 2003-03-14:
Mange tak.
Når en person aktiverer 112, fordi en anden person er faldet i en havn, en å, en sø eller lignende, så må det være en samfundsopgave, at den nødstedte får de bedst mulige chancer for at blive reddet, kombineret med at den, som skal udføre redningen, har den fornødne og nødvendige uddannelse.
Når Socialdemokraterne fremsætter dette beslutningsforslag om at pålægge erhvervsministeren at sikre et godt og dækkende redningsberedskab i Danmark, så har det ét formål: Vi ønsker at redde mennesker fra at drukne i søer, havne og ved kysterne i hele Danmark. Loven blev sidst revideret i 1999.
Et enigt Folketing vedtog lovforslag nr. L 100.
Et enigt Folketing troede, at nu ville der blive uddannet flere redningsdykkere, men hvad er der sket?
Stort set - som ministeren også har bekræftet - er der ikke uddannet flere redningsdykkere og i hvert fald ikke uden for Københavnsområdet.
Baggrunden herfor er formentlig, at uddannelseskravet til redningsdykkerne måske var meget højt.
Jeg vil gerne sige: Det her er ikke en discountløsning, vi lægger op til.
Og det betød i hvert fald, at alt for få blev uddannet.
Kort sagt: Vi fik ikke et godt udbredt redningsdykkerberedskab af god kvalitet.
Der er kun seks byer, som har et dykkerberedskab og heraf er der kun to, som har det, vi kalder et minutberedskab.
Så hvis man ikke bor i København, i Lyngby, Nykøbing Falster, Odense, Esbjerg, Aalborg, ja, så bliver man ikke reddet, hvis man kører i havnen eller falder i søen.
Det blev skæbnesvangert for en 58-årig mand for 13 dage siden.
Søndag den 2. marts kørte han i havnen.
Da dykkerne godt en halv time senere nåede frem fra Lyngby, var det for sent.
Han var druknet.
Det lokale beredskab mener, at havde der været røgdykkere, eksempelvis røgdykkere med den fornødne efteruddannelse som redningsdykkere, så havde manden været i live i dag. Jeg skal ikke lægge skjul på, at en del af min interesse for det her forslag skyldes, at i februar 2002 kørte fire unge mænd i havnen i Aabenraa.
To druknede.
Det tog dykkerne 2½ time at køre til Aabenraa.
De skulle hele vejen fra Odense.
Det betaler sig at have et beredskab, der kan nå frem i
Det så vi heldigvis for et par måneder siden.
En kvinde kørte i havnen ved Langelinie i København.
Dykkerne var kort efter på pletten.
Hun blev reddet op i tide.
Den chance havde hun ikke fået i de fleste andre danske havne. Vi må sørge for, at det her beredskab udbygges.
Det lovede vi hinanden, kære minister, i 1999.
Man skal have en reel chance, også hvis man bor i Skagen eller i Sønderborg.
Og børn i Hanstholm eller i Helsingør kan altså ikke holde vejret længere end børn på Esplanaden.
Det er altid svært at tale om økonomi, når det drejer sig om menneskeliv, men ikke når de to ting efter min mening går op i en højere enhed.
Penge som kommunerne tilsyneladende ikke har, så enten må regeringen jo altså afsætte flere penge, som den uddannelse koster, eller også må vi se, om der er andre muligheder. KL. 15.50 En sikker redningsdykkeruddannelse målrettet mod beredskabernes røgdykkere kunne være en fornuftig løsning.
Uddannelsen skal sigte på redningsdykning og ikke på erhvervsdykning.
Redningsdykkere skal kun dykke ned, smadre en bilrude og så få folk op i live.
Og naturligvis skal alle opgaver af erhvervsmæssig karakter fortsat være erhvervsdykkernes domæne. Nu er det bare let at forlange, at ministeren skal gøre dette og hint.
Derfor vil jeg gerne foreslå, som ministeren selv var inde på, at vi etablerer en redningsdykkeruddannelse svarende til den, man kender i Tyskland, hvor man efteruddanner egnede brandfolk.
Der er to niveauer i det tyske beredskab.
Men lad mig til sidst bare opridse dette lille scenarie: Grænsen mellem Danmark og Tyskland går midt igennem Flensborg Fjord.
Og det er sådan, at farvandet ved den sydlige del af Okseøerne er tysk farvand, og nordsiden er dansk farvand.
Hvis den nødstedte er i tysk farvand, så rykker tyske redningsdykkere med de førnævnte niveauer ud.
Hvis de nødstedte er på nordsiden i dansk farvand, og de er under vand, så må man rekvirere nærmeste hjælp fra Esbjerg eller Odense.
Jeg håber, Folketinget vil tage positivt imod dette forslag.